**ΘΕΜΑ :** Κατεδαφίσεις ετοιμόρροπων κτιρίων

Ημ/νία υποβολής ***30/09/2022***

**Ερώτηση**

Σύμφωνα με τον ορισμό του έργου

6)ως «δημόσιες συμβάσεις έργων» και ως «συμβάσεις έργων» νοούνται οι συμβάσεις που έχουν ως αντικείμενο:

α) την εκτέλεση ή συγχρόνως τη μελέτη και την εκτέλεση εργασιών που αφορούν μία από τις δραστηριότητες που αναφέρονται στο Παράρτημα II του Προσαρτήματος Α’ και στο Παράρτημα Ι του Προσαρτήματος Β’, όπου αναγράφεται το CPV45110000 Κατεδαφίσεις κτιρίων

Θέλω να προχωρήσω σε σύναψη σύμβασης, Κατεδαφίσεις ετοιμόρροπων κτιρίων του Δήμου. Αυτό αποτελεί έργο ή υπηρεσία?

**Απάντηση:**

Η «Κατεδάφιση επικίνδυνων κτισμάτων 2009» σύμφωνα με την *Πράξη 316/2010* το *Τμήμα 7 Ελ. Συν* κρίνει ότι το αντικείμενο της προαναφερόμενης σύμβασης, **αποτελεί Σύμβαση Υπηρεσίας** και δεν αφορά σε εκτέλεση έργου, καθόσον οι εκτελούμενες κυρίως εργασίες καθαίρεσης κτισμάτων δεν αποτελούν κατασκευή, επέκταση, ανακαίνιση, επισκευή, συντήρηση ή ερευνητική εργασία που συνδέεται άμεσα με το έδαφος ή το υπέδαφος κατά τρόπο διαρκή και σταθερό. Εξάλλου, για την εκτέλεση των ανωτέρω εργασιών μπορεί να απαιτείται μια ιδιαίτερη τεχνική γνώση, δεδομένου ότι η μη προσήκουσα εκτέλεσή τους μπορεί να εγκυμονεί κινδύνους για τους εργαζόμενους, καθώς και για τα όμορα με τα υπό κατεδάφιση κτίσματα, αρκεί όμως για την ορθή διεκπεραίωσή τους η εκτέλεση αυτών να γίνεται από επαγγελματίες που διαθέτουν τα κατάλληλα μηχανήματα, τη σχετική εμπειρία και λαμβάνουν επιπλέον τα προσήκοντα μέτρα ασφάλειας (βλ. Πράξη VII Tμήματος 68/2009).

Ομοίως, η κατεδάφιση αυθαίρετων κτισμάτων (εργασίες καθαιρέσεως κτισμάτων με φέρουσα τοιχοποιία, από λαμαρίνες και ξύλινο σκελετό, με φέροντα οργανισμό, από οπλισμένο σκυρόδεμα, και εργασίες αποξηλώσεως) αποτελεί **Σύμβαση Υπηρεσίας** καθώς σύμφωνα με την *Πράξη 179/2010* το *Τμήμα 7 Ελ. Συν* κρίνει ότι το κύριο αντικείμενο της προαναφερόμενης σύμβασης, όπως εκτέθηκε ανωτέρω, δεν αφορά σε εκτέλεση έργου, καθόσον οι εκτελούμενες κυρίως εργασίες καθαιρέσεως κτισμάτων και αποξηλώσεων υλικών δεν συνίστανται σε κατασκευή, επέκταση, ανακαίνιση, επισκευή, συντήρηση ή ερευνητική εργασία. Επομένως, η εν λόγω σύμβαση αφορά στην εκτέλεση εργασιών, για τις οποίες ο ανάδοχος δεν δικαιούται εργολαβικό όφελος, το οποίο προβλέπεται και καταβάλλεται μόνο στην εξόφληση λογαριασμών που αφορούν στην εκτέλεση δημοσίων έργων.

Ομοίως,

* οι «Κατεδαφίσεις αυθαιρέτων ή και επικινδύνων κτισμάτων» σύμφωνα με την *Πράξη 68/2009* *Τμ. 7 Ελ. Συν καθώς και*
* η Κατεδάφιση ρυμοτομούμενου κτίσματος. (*Ελ. Συν. Τμ. 7 Πράξη 134/2009*)

**Συνεπώς, η Σύμβαση «**ΚΑΤΕΔΑΦΙΣΗ ΕΤΟΙΜΜΟΡΟΠΩΝ ΚΤΙΡΙΩΝ ΤΟΥ ΔΗΜΟΥ» σύμφωνα με την προαναφερθείσα Νομολογία **αποτελεί Σύμβαση Υπηρεσίας.**

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***